CELEX: 
Language: fi
Date: 2020-09-16 00:00:00
Title: KOMISSION DELEGOITU ASETUS (EU) …/…, Euroopan parlamentin ja neuvoston asetuksen (EU) 2018/848 liitteessä II olevan I osan muuttamisesta siltä osin kuin on kyse siirtymävaiheen ja muun kuin luonnonmukaisen kasvien lisäysaineiston käytöstä

PERUSTELUT
            
            
               1.DELEGOIDUN SÄÄDÖKSEN TAUSTA
            
            
               Luonnonmukaista viljelyä koskeva uusi asetus on hyväksytty, minkä vuoksi on tarpeen antaa tämä delegoitu asetus asetuksen (EU) 2018/848 muuttamisesta siltä osin kuin on kyse siirtymävaiheen kasvien lisäysaineiston ja muun kuin luonnonmukaisen kasvien lisäysaineiston käytöstä, sillä tuottajien kannalta on varmistettava oikeusvarmuus näihin kasvien lisäysaineistoa koskeviin eri ryhmiin sovellettavien uusien sääntöjen osalta, ja EU:n jäsenvaltioilla on oltava riittävästi aikaa sisällyttää nämä uudet säännöt kansalliseen lainsäädäntöönsä.
            
            
               2.SÄÄDÖKSEN HYVÄKSYMISTÄ EDELTÄNEET KUULEMISET
            
            
               Säädöksestä keskusteltiin perusteellisesti jäsenvaltioiden kanssa luonnonmukaista tuotantoa käsittelevässä asiantuntijaryhmässä sekä luonnonmukaisen tuotannon alan ja kasvien lisäysaineiston alan tärkeimpien järjestöjen eli IFOAMin (Kansainvälinen luomualan järjestöjen liitto) ja siihen kuuluvien alakohtaisten ryhmien COPA-COGECAn (Maatalouden tuottajajärjestöjen keskusjärjestö) ja ESAn (Euroopan siemenyhdistys) kanssa. Maatalouden ja maaseudun kehittämisen pääosasto teki näitä sääntöjä laatiessaan läheistä yhteistyötä muiden pääosastojen, erityisesti terveyden ja elintarviketurvallisuuden pääosaston, kanssa näiden erityisasiantuntemuksen alalla. WTO-kumppaneille ilmoitettiin asiasta ja julkisia kuulemisia järjestettiin. 
            
            
               Kaikkia palautemekanismilla julkisen kuulemisen yhteydessä saatuja kommentteja on tarkasteltu, eikä säädöstä ole muutettu.
            
            
               3.DELEGOIDUN SÄÄDÖKSEN OIKEUDELLINEN SISÄLTÖ
            
            
               Asetuksen (EU) 2018/848 johdanto-osan 35 kappaleessa korostetaan, että laadun ja jäljitettävyyden, tämän asetuksen noudattamisen ja tekniseen kehitykseen mukautumisen varmistamiseksi komissiolle siirretään valta hyväksyä tiettyjä säädöksiä, jotka koskevat muun muassa siirtymävaiheen tai muun kuin luonnonmukaisen kasvien lisäysaineiston käyttöä.
            
            
               Tällä delegoidulla säädöksellä muutetaan siirtymävaiheen ja muun kuin luonnonmukaisen kasvien lisäysaineiston käyttöä koskevia nykyisiä säännöksiä ottaen huomioon asetuksen (EU) 2018/848 53 artiklassa säädetyn muun kuin luonnonmukaisen kasvien lisäysaineiston käyttöä koskevan poikkeuksen voimassaolon asteittainen lopettaminen ja se, että tällaisen lisäysaineiston luonnonmukaista tuottamista on tarpeen edistää.
            
            
               KOMISSION DELEGOITU ASETUS (EU) …/…,
            
            
               annettu 16.9.2020,
            
            
               Euroopan parlamentin ja neuvoston asetuksen (EU) 2018/848 liitteessä II olevan I osan muuttamisesta siltä osin kuin on kyse siirtymävaiheen ja muun kuin luonnonmukaisen kasvien lisäysaineiston käytöstä
            
            
               (ETA:n kannalta merkityksellinen teksti)
            
            
               EUROOPAN KOMISSIO, joka
            
            
               ottaa huomioon Euroopan unionin toiminnasta tehdyn sopimuksen,
            
            
               ottaa huomioon luonnonmukaisesta tuotannosta ja luonnonmukaisesti tuotettujen tuotteiden merkinnöistä ja neuvoston asetuksen (EY) N:o 834/2007 kumoamisesta 30 päivänä toukokuuta 2018 annetun Euroopan parlamentin ja neuvoston asetuksen (EU) 2018/848
                  1
                ja erityisesti sen 12 artiklan 2 kohdan b alakohdan,
            
            
               sekä katsoo seuraavaa:
            
            
               (1)Asetuksessa (EU) 2018/848 ja erityisesti sen liitteessä II olevassa I osassa vahvistetaan siirtymävaiheen ja muun kuin luonnonmukaisen lisäysaineiston käyttöä koskevat tietyt vaatimukset. 
            
            
               (2)Asetuksen (EU) 2018/848 53 artiklassa säädettyjen luonnonmukaisen kasvien lisäysaineiston käyttöä koskevien poikkeusten asteittaista lopettamista silmällä pitäen on tärkeää lisätä luonnonmukaisen ja siirtymävaiheen lisäysaineiston tuotantoa ja markkinoille saattamista. 
            
         
         
            
               (3)Asetuksen (EU) 2018/848 10 artiklan 4 kohdan mukaisesti kasvien lisäysaineistoa saadaan markkinoida ”siirtymävaiheen tuotteena” edellyttäen, että on noudatettu vähintään 12 kuukauden siirtymävaihetta. Asetuksen (EU) 2018/848 26 artiklan 1 kohdan mukaan jäsenvaltioiden on varmistettava, että käyttöön otetaan säännöllisesti päivitettävä tietokanta, jossa luetellaan niiden alueella saatavilla oleva luonnonmukainen ja siirtymävaiheen kasvien lisäysaineisto, lukuun ottamatta siementaimia mutta mukaan lukien siemenperunat. Lisäksi 26 artiklan 2 kohdassa edellytetään, että jäsenvaltioilla on oltava käytössä järjestelmät, joiden avulla luonnonmukaista tai siirtymävaiheen kasvien lisäysaineistoa kaupan pitävät toimijat, jotka pystyvät toimittamaan niille aineistoa riittäviä määriä ja kohtuullisessa ajassa, voivat halutessaan ja veloituksetta nimensä ja yhteystietojensa lisäksi julkistaa tiedot seuraavista: saatavilla oleva luonnonmukainen ja siirtymävaiheen kasvien lisäysaineisto, kuten luonnonmukainen monimuotoinen kasvien lisäysaineisto tai luonnonmukaiseen tuotantoon soveltuvat luonnonmukaiset lajikkeet, lukuun ottamatta siementaimia mutta mukaan lukien siemenperunat; kyseinen aineisto painomääräisenä ja vuotuinen saatavuusaika. Asetuksen 26 artiklan 5 kohdassa säädetään kuitenkin, että jäsenvaltiot voivat edelleen käyttää jo olemassa olevia asiaankuuluvia tietojärjestelmiä.
            
            
               (4)Sen vuoksi on tärkeää asettaa siirtymävaiheen kasvien lisäysaineiston käyttö muun kuin luonnonmukaisen kasvien lisäysaineiston käytön edelle silloin, kun luonnonmukaista kasvien lisäysaineistoa ei ole riittävästi saatavilla ja se osoitetaan edellä tarkoitettuihin tietokantoihin ja järjestelmiin kerättyjen tietojen perusteella. Lisäksi asetuksen (EU) 2018/848 6 artiklan i alakohdan mukaisesti olisi sallittava itse tuotetun luonnonmukaisen ja siirtymävaiheen kasvien lisäysaineiston käyttö. 
            
            
               (5)Jäsenvaltioiden nykyiset erilaiset käytännöt huomioon ottaen on lisäksi erityisen tärkeää yhdenmukaistaa erityiset perusteet ja edellytykset antaa lupia muun kuin luonnonmukaisen kasvien lisäysaineiston käytölle silloin, kun luonnonmukaista ja siirtymävaiheen kasvien lisäysaineistoa ei ole laadullisesti tai määrällisesti riittävästi saatavilla. Yhdenmukaistamisella voitaisiin välttää mahdollinen epäterve kilpailu luonnonmukaisessa tuotannossa ja varmistaa, että kasvien lisäysaineistoon sovelletaan tiettyjä varotoimenpiteitä ja että kasvien lisäysaineistolle määrättyjen kasvisuojeluun liittyvien käsittelyjen yhteydessä olisi tarvittaessa sovellettava asetuksen (EU) 2018/848 liitteessä II olevan I osan 1.7.3 ja 1.7.4 kohdassa tarkoitettua viljelylohkon siirtymävaihetta.
            
            
               (6)Huolimatta luonnonmukaisen kasvien lisäysaineiston tuottamiseen osallistuvien toimijoiden ponnisteluista on edelleen olemassa monia lajeja, alalajeja tai lajikkeita, joiden osalta luonnonmukaista tai siirtymävaiheen kasvien lisäysaineistoa ei ole saatavilla ja joita koskevaa lupamenettelyä on tarpeen yksinkertaistaa siten, että vähennetään hallinnollista rasitetta vaarantamatta tuotteiden luonnonmukaista luonnetta. Sen vuoksi ja yksittäisiä lupia koskevien hakemusten määrän vähentämiseksi on aiheellista säätää lajeja, alalajeja tai lajikkeita koskevien kansallisten vuotuisten lupien myöntämisestä tietyin edellytyksin sekä sellaisten kansallisten luetteloiden laatimisesta, jotka koskevat lajeja tai alalajeja, joiden osalta asianmukaista luonnonmukaista tai siirtymävaiheen kasvien lisäysaineistoa on riittävästi saatavilla. Tällaisen lähestymistavan ansiosta yksittäisiä lupia tarvittaisiin vähemmän. Lisäksi tällaiset kansalliset luettelot ovat merkityksellisiä tietolähteitä, joiden odotetaan lisäävän tietämystä ja varmuutta luonnonmukaisen kasvien lisäysaineiston alalla ja siten helpottavan jatkokehitystä sekä tällä pitkälle erikoistuneella tuotantosektorilla että luonnonmukaisen kasvien lisäysaineiston käytössä.
            
            
               (7)Sen vuoksi asetuksen (EU) 2018/848 liitteessä II olevaa I osaa olisi muutettava.
            
            
               (8)Selkeyden ja oikeusvarmuuden vuoksi tätä asetusta olisi sovellettava asetuksen (EU) 2018/848 soveltamispäivästä,
            
            
               ON HYVÄKSYNYT TÄMÄN ASETUKSEN:
            
            
               1 artikla
            
            
               Muutetaan asetuksen (EU) 2018/848 liitteessä II oleva I osa tämän asetuksen liitteen mukaisesti.
            
            
               2 artikla
            
            
               Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
            
            
               Sitä sovelletaan [asetuksen (EU) 2018/848 soveltamispäivästä].
            
            
               Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            
            
               Tehty Brysselissä 16.9.2020
            
            
               
                     Komission puolesta
               
               
                     Puheenjohtaja
                     Ursula VON DER LEYEN
               
            
         
         
            
                  
                     (1)
                  
                        EUVL L 150, 14.6.2018, s. 1.
               
            
      
    ---documentbreak--- 
      
         
         
            
               LIITE 
            
            
            
               Muutetaan asetuksen (EU) N:o 2018/848 liitteessä II oleva I osa seuraavasti:
            
            
               (1)Korvataan 1.8.5.1–1.8.5.5 kohta seuraavasti:
            
            
               ”1.8.5.1 Poiketen siitä, mitä 1.8.1 kohdassa säädetään, kun 26 artiklan 1 kohdassa tarkoitetusta tietokannasta tai 26 artiklan 2 kohdan a alakohdassa tarkoitetusta järjestelmästä kerätyt tiedot osoittavat, että toimijan asiaankuuluvan luonnonmukaisen kasvien lisäysaineiston laadulliset ja määrälliset tarpeet eivät täyty, toimija voi käyttää siirtymävaiheen kasvien lisäysaineistoa 10 artiklan 4 kohdan toisen alakohdan a alakohdan mukaisesti. 
            
            
               Kun luonnonmukaista ja siirtymävaiheen kasvien lisäysaineistoa ei ole toimijan tarpeisiin nähden riittävästi tai riittävän laadukkaina saatavilla, toimivaltaiset viranomaiset voivat sallia muun kuin luonnonmukaisen kasvien lisäysaineiston käytön, jollei 1.8.5.3 ja 1.8.5.7 kohdasta muuta johdu. 
            
            
               Tällaisia yksittäisiä lupia voidaan antaa ainoastaan seuraavissa tilanteissa:
            
            
               (a)lajille, jota toimija haluaa käyttää, ei ole rekisteröity yhtään lajiketta 26 artiklan 1 kohdassa tarkoitettuun tietokantaan tai 26 artiklan 2 kohdan a alakohdassa tarkoitettuun järjestelmään; 
            
            
               (b)kukaan toimittaja eli kasvien lisäysaineistoa kaupan pitävä toimija ei pysty toimittamaan kyseistä luonnonmukaista tai siirtymävaiheen kasvien lisäysaineistoa ajoissa kylvämistä tai istuttamista varten ja käyttäjä on tilannut kasvien lisäysaineiston niin ajoissa, että luonnonmukainen tai siirtymävaiheen kasvien lisäysaineisto olisi ehditty valmistelemaan ja toimittamaan; 
            
            
               (c)toimijan haluamaa lajiketta ei ole rekisteröity luonnonmukaisena tai siirtymävaiheen kasvien lisäysaineistona 26 artiklan 1 kohdassa tarkoitettuun tietokantaan tai 26 artiklan 2 kohdan a alakohdassa tarkoitettuun järjestelmään ja toimija pystyy osoittamaan, ettei mikään saman lajin rekisteröidyistä vaihtoehdoista ole erityisesti viljely-, maaperä- ja ilmasto-olosuhteiden ja tarvittavien teknologisten ominaisuuksien kannalta sopiva kyseiseen tuotantoon ja sen vuoksi lupa on toimijan tuotannon kannalta tärkeä; 
            
            
               (d)se on perusteltua tutkimusta, pienimuotoisia kenttäkokeita, lajikkeiden suojelua tai tuoteinnovointia varten ja asiasta on sovittu kyseisen jäsenvaltion toimivaltaisten viranomaisten kanssa.
            
            
               Toimijan on ennen tällaisen luvan pyytämistä tehtävä hakuja 26 artiklan 1 kohdassa tarkoitettuun tietokantaan tai 26 artiklan 2 kohdan a alakohdassa tarkoitettuun järjestelmään todentaakseen, onko asianomaista luonnonmukaista tai siirtymävaiheen kasvien lisäysaineistoa saatavilla ja onko hänen pyyntönsä näin ollen perusteltu.
            
            
               Toimijat voivat 6 artiklan i alakohdan mukaisesti käyttää omalta tilalta saatua luonnonmukaista ja siirtymävaiheen kasvien lisäysaineistoa riippumatta 26 artiklan 1 kohdassa tarkoitetun tietokannan tai 26 artiklan 2 kohdan a alakohdassa tarkoitetun järjestelmän mukaisesta saatavuudesta riittävästi tai riittävän laadukkaana. 
            
            
               1.8.5.2 Kolmansien maiden toimijat voivat 1.8.1 kohdasta poiketen käyttää siirtymävaiheen kasvien lisäysaineistoa 10 artiklan 4 kohdan toisen alakohdan a alakohdan mukaisesti silloin, kun luonnonmukaista kasvien lisäysaineistoa ei ole saatavilla riittävästi tai riittävän laadukkaana sen kolmannen maan alueella, jossa toimija sijaitsee.
            
            
               Kolmansien maiden toimijat voivat käyttää omalta tilalta saatua luonnonmukaista ja siirtymävaiheen kasvien lisäysaineistoa, sanotun kuitenkaan rajoittamatta kansallisten sääntöjen soveltamista. 
            
            
               Edellä olevan 46 artiklan 1 kohdan mukaisesti hyväksytyt valvontaviranomaiset tai tarkastuslaitokset voivat sallia kolmansien maiden toimijoille muun kuin luonnonmukaisen kasvien lisäysaineiston käytön luonnonmukaisessa tuotantoyksikössä, kun luonnonmukaista tai siirtymävaiheen kasvien lisäysaineistoa ei ole riittävästi tai riittävän laadukkaana saatavilla sen kolmannen maan alueella, jossa toimija sijaitsee, 1.8.5.3, 1.8.5.4 ja 1.8.5.5 kohdassa vahvistetuin edellytyksin.
            
            
               1.8.5.3 Muuta kuin luonnonmukaista kasvien lisäysaineistoa ei saa sadonkorjuun jälkeen käsitellä muilla kuin tämän asetuksen 24 artiklan 1 kohdan mukaisesti kasvien lisäysaineiston käsittelyyn hyväksytyillä kasvinsuojeluaineilla, jolleivat kyseisen jäsenvaltion toimivaltaiset viranomaiset ole määränneet kemiallista käsittelyä asetuksen (EU) 2016/2031 mukaisesti kasvien terveyteen liittyvistä syistä kaikille jonkin lajin lajikkeille ja monimuotoiselle aineistolle alueella, jolla kasvien lisäysaineistoa on tarkoitus käyttää. 
            
            
               Kun muuta kuin luonnonmukaista kasvien lisäysaineistoa käsitellään edellä ensimmäisessä kohdassa tarkoitetulla määrätyllä kemiallisella käsittelyllä, viljelylohkoon, jolla käsiteltyä kasvien lisäysaineistoa kasvaa, sovelletaan 1.7.3 ja 1.7.4 kohdassa tarkoitettua siirtymävaihetta. 
            
            
               1.8.5.4 Lupa käyttää muuta kuin luonnonmukaista kasvien lisäysaineistoa on saatava ennen viljelykasvien kylvämistä tai istuttamista.
            
         
         
            
               1.8.5.5 Lupa käyttää muuta kuin luonnonmukaista kasvien lisäysaineistoa voidaan myöntää yksittäisille käyttäjille yhden kauden ajaksi kerrallaan, ja luvista vastaavien toimivaltaisten viranomaisten, valvontaviranomaisen tai laitoksen on luetteloitava sallitun kasvien lisäysaineiston määrät.”
            
            
               (2)Lisätään 1.8.5.6 ja 1.8.5.7 kohta seuraavasti:
            
            
               ”1.8.5.6 Jäsenvaltioiden toimivaltaisten viranomaisten on laadittava virallinen luettelo lajeista, alalajeista ja lajikkeista (tarvittaessa ryhmiteltyinä), joiden osalta on todettu, että luonnonmukaista tai siirtymävaiheen kasvien lisäysaineistoa on määrällisesti ja sopivina lajikkeina riittävästi saatavilla niiden alueella. Lupia ei 1.8.5.1 kohdan nojalla anneta kyseisen jäsenvaltion alueella edellä tarkoitetussa luettelossa mainituille lajeille, alalajeille tai lajikkeille, jollei se ole perusteltua edellä 1.8.5.1 kohdan d alakohdassa lueteltuja käyttötarkoituksia varten. Jäsenvaltioiden toimivaltaiset viranomaiset voivat poikkeuksellisten olosuhteiden vuoksi poistaa luettelosta lajin, alalajin tai lajikkeen, jos saatavilla olevan luonnonmukaisen tai siirtymävaiheen kasvien lisäysaineiston määrä tai laatu osoittautuu jonkin lajin, alalajin tai lajikkeen osalta riittämättömäksi tai epäasianmukaiseksi. 
            
            
               Jäsenvaltioiden toimivaltaisten viranomaisten on päivitettävä luettelonsa vuosittain ja asetettava se julkisesti saataville. 
            
            
               Viimeistään kunkin vuoden 30 päivänä kesäkuuta ja ensimmäisen kerran 30 päivänä kesäkuuta 2022 jäsenvaltioiden toimivaltaisten viranomaisten on toimitettava komissiolle ja muille jäsenvaltioille linkki verkkosivulle, jolla päivitetty luettelo on julkisesti saatavilla. Komissio julkaisee linkit kansallisiin päivitettyihin luetteloihin sitä varten luodulla verkkosivustollaan. 
            
            
               1.8.5.7 Poiketen siitä, mitä 1.8.5.5 kohdassa säädetään, jäsenvaltioiden toimivaltaiset viranomaiset voivat antaa vuosittain kaikille asianomaisille toimijoille yleisen luvan käyttää:
            
            
               a) tiettyä lajia tai alalajia, kun ja sikäli kuin 26 artiklan 1 kohdassa tarkoitettuun tietokantaan tai 26 artiklan 2 kohdan a alakohdassa tarkoitettuun järjestelmään ei ole rekisteröity yhtään lajiketta; 
            
            
               b) tiettyä lajiketta, kun ja sikäli kuin 1.8.5.1 kohdan c alakohdassa säädetyt edellytykset täyttyvät.
            
            
               Toimijoiden on yleistä lupaa käyttäessään pidettävä kirjaa käytetyistä määristä ja luvista vastaavan toimivaltaisen viranomaisen on puolestaan laadittava luettelo hyväksytyn muun kuin luonnonmukaisen kasvien lisäysaineiston määristä.
            
            
               Jäsenvaltioiden toimivaltaisten viranomaisten on päivitettävä vuosittain kyseinen luettelo lajeista, alalajeista ja lajikkeista, joille ne ovat antaneet yleisen luvan, ja asetettava se julkisesti saataville. 
            
            
               Viimeistään kunkin vuoden 30 päivänä kesäkuuta ja ensimmäisen kerran 30 päivänä kesäkuuta 2022 jäsenvaltioiden toimivaltaisten viranomaisten on toimitettava komissiolle ja muille jäsenvaltioille linkki sille verkkosivulle, jolla päivitetty luettelo on julkisesti saatavilla. Komissio julkaisee linkit kansallisiin päivitettyihin luetteloihin sitä varten luodulla verkkosivustollaan.”